Ο άνθρωπος του τραίνου (ταινία, 1958)

Ο άνθρωπος του τραίνου είναι ελληνική ταινία του 1958, κοινωνική και δραματική, ένα φιλμ νουάρ με διακριτικό σασπένς. Την ταινία έχει σκηνοθετήσει ο Ντίνος Δημόπουλος και το σενάριο είναι του Γιάννη Μαρή, βασισμένο στο ομότιτλο βιβλίο του.

Πλοκή 
Η Μαντώ και ο κατά πολύ μεγαλύτερός της σύζυγος πηγαίνουν από την Αθήνα εκδρομή στο Ναύπλιο μαζί με φίλους. Κατά τη διαδρομή η Μαντώ βλέπει στο παράθυρο ενός διερχόμενου τρένου κάποιον που μοιάζει με τον Γιώργο Παυλίδη, τον άνθρωπο που είχε αγαπήσει στα χρόνια της Κατοχής και που πιστεύει ότι σκότωσαν οι Γερμανοί. Αυτό την ταράζει, αλλά διατηρεί την ψυχραιμία της. Αργότερα τον συναντά και πάλι στο αρχαίο θέατρο της Επιδαύρου, όπου παρουσιάζεται η «Μήδεια», αλλά και στο ξενοδοχείο όπου έχουν καταλύσει στο Μπούρτζι, στο οποίο μένει κι αυτός. Η Μαντώ εξετάζει το ενδεχόμενο να εγκαταλείψει την οικογένειά της και την τακτοποιημένη ζωή της, για να τον ακολουθήσει. 

Σε αυτό το σημείο αρχίζει η εξιστόρηση από τη Μαντώ, στη φίλη της, την Ελένη για το πώς γνώρισε τον Γιώργο ένα βράδυ της Κατοχής, που είχε τελειώσει η ώρα κυκλοφορίας. Μετά τον έχασε, αλλά τον ξαναβρήκε, ενώθηκαν ερωτικά και υποσχέθηκαν να παντρευτούν μόλις τελειώσει ο Πόλεμος. Το ίδιο βράδυ, όμως, ο Γιώργος έπεσε από τα πυρά των ναζί, κι η Μαντώ δεν τον ξαναείδε έκτοτε, μέχρι τη σκηνή του διερχόμενου τρένου.

Αργότερα, η Ελένη μιλά στον Γιώργο, παροτρύνοντάς τον να φύγει, γιατί η Μαντώ κοντεύει να καταστρέψει την ευτυχία της για ένα όνειρο, για μία σκιά. Εκείνος, όταν του μίλησε για δεύτερη φορά η Μαντώ, συνέχισε να προσποιείται ότι δεν την γνωρίζει. Έτσι φεύγει, αφήνοντάς την να συνεχίσει τη ζωή της. Στο τέλος της ταινίας, στη σκηνή της πλατείας η Μαντώ επιλέγει να μείνει με τον άντρα της και ο Παυλίδης εξαφανίζεται σε ένα πλάνο μεγάλης διάρκειας.

Διανομή

Παραγωγή και παραλειπόμενα 

 Ο άνθρωπος του τρένου βγήκε στις κινηματογραφικές αίθουσες στις 11/06/1958  κόβοντας 37.259 εισιτήρια και κατατάχθηκε στην 9η θέση ανάμεσα σε 31 ταινίες της ίδιας σεζόν. 
 Ο Μαρής υπογράφει το σενάριο της ταινίας ως Γιάννης Μαρής Τσιριμώκος - το Τσιριμώκος ήταν και το πραγματικό όνομα του συγγραφέα. 
 Η ταινία είναι η τελευταία στην οποία εμφανίστηκε ο Γιώργος Παππάς, ο οποίος πέθανε την ίδια χρονιά. 
 Το Μπούρτζι πράγματι λειτουργούσε ως ξενοδοχείο την εποχή που έγιναν τα γυρίσματα της ταινίας. 
 Στο βιβλίο το τέλος είναι εντελώς διαφορετικό σε σχέση με το τέλος της ταινίας. Στο βιβλίο, στο τέλος όλα ξεκαθαρίζονται ενώ στην ταινία στο τέλος υπάρχει η αμφιβολία.  
 Το 2007, η ταινία προβλήθηκε στο 48ο Φεστιβάλ Κινηματογράφου Θεσσαλονίκης στο πλαίσιο του αφιερώματος Σε σκοτεινούς δρόμους: Το φιλμ νουάρ στον ελληνικό κινηματογράφο.  Ο χαρακτηρισμός της ταινίας ως νουάρ οφείλεται κυρίως στην αισθητική της προσέγγιση, που βασίζεται σε υποφωτισμένες νυχτερινές σκηνές δράσης.

Παραπομπές

Εξωτερικοί σύνδεσμοι 
 Ο άνθρωπος του τραίνου στην IMDb
 http://www.tellingstories.gr/stories/index.php?option=com_content&view=article&id=612:-19-2013-&catid=4:2008-12-08-16-21-03&Itemid=10
Ο άνθρωπος του τραίνου στην TMDb

Ελληνικές ταινίες
ταινίες του 1958
Ελληνόφωνες ταινίες
Ταινίες σε σκηνοθεσία Ντίνου Δημόπουλου
Φιλμ νουάρ
Ταινίες γυρισμένες στην Ελλάδα
Ελληνικές αισθηματικές δραματικές ταινίες
Ελληνικές ταινίες δράσης
Ταινίες βασισμένες σε ελληνικά μυθιστορήματα
Ταινίες σε σενάριο Γιάννη Μαρή
Ελληνικές ασπρόμαυρες ταινίες